|  |
| --- |
| PATVIRTINTA |
| Klaipėdos miesto savivaldybės |
| tarybos 2014 m. sausio 30 d. |
| sprendimu Nr. T2-11 |

**KLAIPĖDOS MIESTO SAVIVALDYBĖS 2014 M. SOCIALINIŲ PASLAUGŲ PLANAS**

**I. ĮVADAS**

**1.** **Bendra informacija.**

Lietuvos Respublikos socialinių paslaugų įstatymas socialinių paslaugų teikimo mastui ir rūšims pagal gyventojų poreikius nustatyti įpareigoja savivaldybes kasmet sudaryti ir tvirtinti socialinių paslaugų planą. Socialinių paslaugų planas sudaromas vadovaujantis Lietuvos Respublikos Vyriausybės 2006 m. lapkričio 15 d. nutarimu Nr. 1132 „Dėl Socialinių paslaugų metodikos patvirtinimo“ patvirtinta Socialinių paslaugų planavimo metodika ir Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104 „Dėl Socialinių paslaugų plano formos ir Socialinių paslaugų efektyvumo vertinimo kriterijų patvirtinimo“.

Klaipėdos miesto savivaldybės 2014 m. socialinių paslaugų planas (toliau – Socialinių paslaugų planas) parengtas atsižvelgiant į Klaipėdos miesto strateginį plėtros planą 2013–2020 metams ir rengiamas pagal Klaipėdos miesto savivaldybės 2014–2016 metų programas.

**2. Socialinių paslaugų teikimo ir plėtros tikslai.**

Socialinių paslaugų teikimo tikslas – sudaryti sąlygas asmeniui (šeimai) ugdyti ar stiprinti gebėjimus ir galimybes spręsti savo socialines problemas, palaikyti socialinius ryšius su visuomene, taip pat padėti įveikti socialinę atskirtį. Socialinės paslaugos teikiamos siekiant užkirsti kelią asmens, šeimos, bendruomenės socialinėms problemoms kilti, taip pat visuomenės socialiniam saugumui užtikrinti.

Socialinių paslaugų teikimo ir plėtros tikslai Klaipėdos mieste atitinka Klaipėdos miesto strateginio plėtros plano 2013–2020 metams 1 prioriteto „Sveika, sumani ir saugi bendruomenė“ 1.3 tikslą „Gerinti socialinių paslaugų kokybę, didinti jų įvairovę ir prieinamumą miesto gyventojams“ ir šiam tikslui įgyvendinti keliamus uždavinius:

- didinti bendrųjų socialinių paslaugų įvairovę ir aprėptį;

- didinti socialinės priežiūros paslaugų aprėptį ir prieinamumą;

- didinti socialinės globos paslaugų aprėptį ir prieinamumą;

- didinti socialinės paramos tikslingumą, prieinamumą, administravimo kokybę bei efektyvumą.

**3.** **Socialinių paslaugų plano rengėjai.**

Socialinių paslaugų plano rengėjas – Klaipėdos miesto savivaldybės administracijos Socialinių reikalų departamento Socialinės paramos skyrius (toliau – Socialinės paramos skyrius).

**II. BŪKLĖS ANALIZĖ**

**4. Savivaldybės socialinės ekonominės ir demografinės situacijos įvertinimas.**

**4.1. Vidutinis metinis gyventojų skaičius ir sudėtis (2013 m. I pusmečio duomenys)**:

|  |  |  |
| --- | --- | --- |
| Eil. Nr. | Rodiklis | Gyventojų (šeimų) skaičius |
| 1. | Gyventojų skaičius  | 158 541 |
|  | iš jų: |  |
| 1.1. | mieste  | 158 541 |
| 1.2. | kaime |  |
| 2. | Iš bendro gyventojų skaičiaus: |  |
| 2.1. | pensinio amžiaus gyventojai |  35 612  |
| 2.2. | suaugę asmenys su negalia (kuriems neįgalumas nustatytas nuo 2006-01-01) | 13 232 |
| 2.3. | vaikai  | 29 914 |
| 2.4. | vaikai su negalia (kuriems neįgalumas nustatytas nuo 2006-01-01) |  1504 |
| 2.5. | socialinės rizikos vaikai | 123 |
| 3. | Socialinės rizikos šeimos  | 305 |
| 4. | Vaikų skaičius socialinės rizikos šeimose  | 554 |

**4.2. Gyventojų socialinių paslaugų poreikius sąlygojantys veiksniai.**

Klaipėdos mieste pagrindinė socialinių paslaugų organizatorė yra savivaldybė, o socialines paslaugas teikia biudžetinės ir viešosios įstaigos, nevyriausybinės organizacijos. Rinkos ekonomikos sąlygos išryškino žmonių grupes, kurioms socialinės paslaugos tapo itin svarbios. Tai socialinės rizikos šeimos, vaikai su negalia ir jų šeimos, likę be tėvų globos vaikai, suaugę asmenys su negalia ir jų šeimos, senyvo amžiaus asmenys ir jų šeimos, socialinės rizikos suaugę asmenys ir jų šeimos, vaikus globojančios šeimos, kiti asmenys ir šeimos. Jiems Klaipėdos mieste yra teikiamos:

***bendrosios socialinės paslaugos*** (informavimas; konsultavimas; tarpininkavimas ir atstovavimas; maitinimo organizavimas; aprūpinimas būtiniausiais drabužiais ir avalyne; transporto organizavimas; sociokultūrinės paslaugos; asmeninės higienos ir priežiūros paslaugų organizavimas; kitos bendrosios socialinės paslaugos);

***specialiosios socialinės paslaugos***, kurios skirstomos į socialinę priežiūrą (pagalba į namus; socialinių įgūdžių ugdymas ir palaikymas; laikinas apnakvindinimas; intensyvi krizių įveikimo pagalba, psichosocialinė pagalba, apgyvendinimas nakvynės namuose ir krizių centre) ir socialinę globą (dienos socialinė globa; trumpalaikė socialinė globa; ilgalaikė socialinė globa).

Kaip ir kitų šalies savivaldybių, Klaipėdos miesto savivaldybės gyventojų socialinių paslaugų poreikius sąlygoja panašūs veiksniai:

- ***Visuomenės senėjimas****.* Lietuvoje, kaip ir kitose Europos Sąjungos valstybėse narėse, kasmet vis didesnę dalį sudaro pagyvenę, tai yra 60 metų ir vyresni žmonės. Statistikos departamento duomenimis, Klaipėdos miesto savivaldybėje 2013 m. I pusmetį tokių žmonių buvo 35 612, tai sudaro 22,5 procento visų savivaldybės gyventojų. Senyvo amžiaus asmenims dažniausiai reikalinga pagalba į namus ir socialinė globa.

- ***Negalia*.** Klaipėdos mieste gyvena 13 232 darbingo amžiaus asmenys ir 1504 vaikai su negalia (nuo 2006-01-01 iki 2013 m. birželio 30 d.). Tai sudaro 9,3 procento visų savivaldybės gyventojų. Neįgaliems asmenims dažniausiai reikalinga pagalba į namus, dienos socialinė globa asmens namuose ar institucijoje ir apgyvendinimas globos namuose.

- ***Alkoholio, narkotinių, psichotropinių ir kitų medžiagų vartojimas bei psichologinė, fizinė ar seksualinė prievarta.*** Šie veiksniai lemia vaikų, suaugusių asmenų ir šeimų priskyrimą socialinės rizikos grupei.

Klaipėdos miesto savivaldybės administracijos Socialinių reikalų departamento Vaiko teisių apsaugos skyrius tvarko apskaitą šeimų, kurios įrašomos į socialinės rizikos šeimų apskaitą. Pagrindinės priežastys, dėl kurių šeimos įrašomos į socialinės rizikos šeimų apskaitą, yra girtavimas, psichotropinių medžiagų vartojimas, socialinių įgūdžių stoka, negebėjimas rūpintis vaiku, psichologinė, fizinė ar seksualinė prievarta prieš vaikus. Socialinėmis paslaugomis (socialinių įgūdžių ugdymas, intensyvi krizių įveikimo pagalba, psichosocialinė pagalba, apgyvendinimas krizių centre ir kitos) galima sumažinti neigiamas socialinių problemų pasekmes.

- ***Nedarbas.*** Nedarbas siejamas su asmens ir jo šeimos negebėjimu apsirūpinti pirmo būtinumo prekėmis (maistas, drabužiai), apmokėti būsto, komunalines paslaugas, už vaikų ir (ar) savo mokslą. Finansinis nepajėgumas yra susijęs su negalėjimu apmokėti gydymo paslaugų, sveikatos draudimo nebuvimu, negalėjimu apsidrausti nuo nelaimių. Čia gali padėti tarpininkavimo ir atstovavimo, maitinimo, aprūpinimo drabužiais ir kitos bendrosios socialinės paslaugos.

**4.3. Kiti rodikliai.**

Statistikos departamento duomenimis, 2013 m. pradžioje Lietuvoje gyveno 2 mln. 971 tūkst. 905 gyventojai. Klaipėdos miesto, kaip ir visos Lietuvos, gyventojų skaičius ir toliau mažėja:

**Gyventojų skaičius Klaipėdos miesto savivaldybėje** (metų pradžioje)

|   | **2011** | **2012** | **2013** |
| --- | --- | --- | --- |
| Klaipėdos miesto sav. | 162 898 | 160 142 | 158 541 |

Didelę reikšmę Klaipėdos miesto savivaldybės socialiniam sektoriui turi gyventojų užimtumas ir bedarbystė. Klaipėdos teritorinės darbo biržos duomenimis, 2013 m. rugpjūčio 1 d. Lietuvoje buvo 185,8 tūkst. bedarbių, arba 10,1 proc. šalies darbingo amžiaus gyventojų, Klaipėdos teritorinėje darbo biržoje buvo įregistruota 17 tūkst. bedarbių, nedarbas siekė 8,3 proc.

2013 m. pirmąjį pusmetį didžiausias nedarbas Klaipėdos apskrityje fiksuotas Skuodo (13,3 proc.) ir Šilutės (12,5 proc.) rajonuose. Mažiausias nedarbas – Neringos mieste (3,4 proc.).

Per 2013 liepos mėn. Klaipėdos teritorinėje darbo biržoje registruota 2,2 tūkst. laisvų darbo vietų. Į aktyvios darbo rinkos politikos priemones nusiųsti 678 asmenys: 102 nusiųsti mokytis, 107 įdarbinti subsidijuojant, 53 nusiųsti įgyti darbo įgūdžių, 355 nusiųsti į viešuosius darbus, 2 įdarbinti pagal darbo rotacijos priemonę, 2 įdarbinti į įsteigtas subsidijuojamas darbo vietas, 48 suteikta kompensacija verslo liudijimui įsigyti, 2 įdarbinti pagal vietines užimtumo iniciatyvas, 7 pritaikytas teritorinis judumas, lengvatinį verslo liudijimą iki 6 mėnesių įsigijo 832 asmenys.

**5. Esamos socialinių paslaugų infrastruktūros savivaldybėje analizė**

|  |  |  |  |  |
| --- | --- | --- | --- | --- |
| Eil. Nr. | Socialinių paslaugų įstaigos tipas pagal žmonių socialines grupes[[1]](#footnote-1) | Socialinių paslaugų įstaigos pavadinimas | Pavaldumas[[2]](#footnote-2) | Vietų (gavėjų[[3]](#footnote-3)) skaičius |
| iš viso | iš jų finan-suojamų savival-dybės |
| 1. | Socialinės globos namai  | Biudžetinė įstaiga Klaipėdos miesto globos namai (senų ir suaugusių asmenų su negalia socialinės globos namai) | Klaipėdos miesto savivaldybė | 82 | 82 |
| VšĮ Telšių vyskupijos Caritas Klaipėdos regiono globos namai (senų žmonių socialinės globos namai) | Religinė bendruomenė | 34 | 26 |
| VšĮ „Gyvenimo namai“ (socialinės globos namai asmenims su psichikos sutrikimais) | Fiziniai asmenys | 9 | 8 |
| Viešoji įstaiga Klaipėdos medicininės slaugos ligoninė (specializuoti socialinės globos ir slaugos namai) | Klaipėdos miesto savivaldybė | 1 | 1 |
| Biudžetinė įstaiga Klaipėdos miesto šeimos ir vaiko gerovės centras | Klaipėdos miesto savivaldybė | 8 | 8 |
| Klaipėdos vaikų globos namai „Rytas“ (vaikų socialinės globos namai) | Klaipėdos miesto savivaldybė |  66  | 48 |
| Klaipėdos vaikų globos namai „Smiltelė“ (vaikų socialinės globos namai) | Klaipėdos miesto savivaldybė | 60Nuo 2014-01-01 50 vietų | 46 |
| Klaipėdos vaikų globos namai „Danė“ (vaikų socialinės globos namai) | Klaipėdos miesto savivaldybė | 40Nuo 2014-01-01 26 vietos | 25 |
| 2. | Šeimynos |  |  | - | - |
| 3. | Laikino gyvenimo namai  | Biudžetinė įstaiga Klaipėdos miesto nakvynės namai (trumpalaikė socialinė globa, nuo 2013 m. pabaigos apgyvendinimo Nakvynės namuose paslauga) | Klaipėdos miesto savivaldybė | 122 | 122 |
| BĮ Klaipėdos miesto šeimos ir vaiko gerovės centras (trumpalaikė socialinė globa, nuo 2013 m. pabaigos apgyvendinimo krizių centre paslauga) | Klaipėdos miesto savivaldybė | 16 | 16 |
| 4. | Dienos socialinės globos centrai | Biudžetinė įstaiga Neįgaliųjų centras „Klaipėdos lakštutė“ (dienos socialinės globos centras asmenims su negalia) | Klaipėdos miesto savivaldybė | 45 | 45 |
| Klaipėdos nevalstybinė pagrindinė specialioji mokykla „Svetliačiok“ (vaikų su negalia dienos socialinės globos centras) | Fiziniai asmenys, NVO | 40 | 40 |
| VšĮ Dienos centras „Kelias kartu“ (vaikų su negalia dienos socialinės globos centras) | Fiziniai asmenys, NVO | 15 | 15 |
| Klaipėdos nevalstybinė pagrindinė specialioji mokykla „Svetliačiok“ (dienos socialinės globos centras asmenims su negalia) | Fiziniai asmenys, NVO | 23 | 23 |
| Viešoji įstaiga Respublikinė Klaipėdos ligoninė (dienos socialinės globos centras asmenims su negalia) | Sveikatos apsaugos ministerija | 25 | 11 |
| BĮ Klaipėdos miesto socialinės paramos centras (dienos globa asmens namuose) | Klaipėdos miesto savivaldybė | 28\* | 28\* |
| Biudžetinė įstaiga Neįgaliųjų centras „Klaipėdos lakštutė“ (dienos globa asmens namuose) | Klaipėdos miesto savivaldybė | 37\* | 37\* |
| 5. | Savarankiško gyvenimo namai  |  |  | - | - |
| 6. | Socialinės priežiūros centrai  | Biudžetinė įstaiga Klaipėdos miesto nakvynės namai (teikia  laikino apnakvindinimo paslaugas) | Klaipėdos miesto savivaldybė | 52 | 52 |
| Labdaros ir paramos fondas Dvasinės pagalbos jaunimui centras (socialinės rizikos vaikams ir socialinės rizikos šeimų vaikams) | Fiziniai asmenys | 20 | 20 |
| Labdaros ir paramos fondas „Dienvidis“ (socialinės rizikos vaikams ir socialinės rizikos šeimų vaikams) | Fiziniai asmenys | 14 | 14 |
| Biudžetinė įstaiga Klaipėdos miesto šeimos ir vaiko gerovės centras (krizių ir dienos centras vaikams) | Klaipėdos miesto savivaldybė | 56 | 56 |
| Biudžetinė įstaiga Klaipėdos miesto šeimos ir vaiko gerovės centras (psichosocialinės paslaugos moterims) | Klaipėdos miesto savivaldybė | 18\* | 18\* |
| Religinė bendruomenė Išganymo armija Lietuvoje (žiemos metu) | Fiziniai asmenys |  60\* | 60\* |
| 7. | Bendruomeni-nės įstaigos |  |  |  |  |
| 8. | Kitos socialinių paslaugų įstaigos (pagalbos į namus tarnyba, socialinių paslaugų centras ir kt.) | Biudžetinė įstaiga Klaipėdos miesto socialinės paramos centras: | Klaipėdos miesto savivaldybė |  |  |
| - pagalba į namus | 190 \* | 190\* |
| - maitinimas | 142 \* | 142 \* |
| - transporto paslaugos | 53\* | 53\* |
| Biudžetinė įstaiga Neįgaliųjų centras „Klaipėdos lakštutė“ (pagalba į namus) | Klaipėdos miesto savivaldybė | 34\* | 34\* |
| Biudžetinė įstaiga Klaipėdos miesto šeimos ir vaiko gerovės centras (socialinių įgūdžių ugdymas ir palaikymas namuose) | Klaipėdos miesto savivaldybė | 301\* | 301\* |

\* Vidutinis gavėjų skaičius per mėnesį

**5.1. Socialinių paslaugų infrastruktūros išsidėstymas ir socialinių paslaugų teikimo savivaldybėje pakankamumo lygis.**

Socialines paslaugas administruoja Socialinės paramos skyrius, o teikia Klaipėdos miesto savivaldybės įsteigtos socialinių paslaugų įstaigos, įstaigos, iš kurių perkamos socialinės paslaugos, įstaigos, su kuriomis sudaromos lėšų kompensavimo už suteiktas paslaugas sutartys, ir nevyriausybinės organizacijos, kurių projektai iš dalies finansuojami iš savivaldybės biudžeto lėšų:

Biudžetinė įstaiga Klaipėdos miesto šeimos ir vaiko gerovės centras įkurtas Klaipėdos miesto centrinėje dalyje – Tomo g. 22 / Turgaus g. 15, kur teikiamos socialinių įgūdžių ugdymo ir palaikymo paslaugos socialinės rizikos šeimoms. Trumpalaikės socialinės globos, krizių įveikimo paslaugos 24 vaikams bei socialinių įgūdžių ugdymo 40 vaikų dienos centre teikiamos Debreceno g. 48. Užtikrintas susisiekimas visuomeniniu miesto transportu. Trumpalaikės socialinės globos ir psichosocialines paslaugas moterims ir motinoms su vaikais, patyrusioms smurtą šeimoje ar nukentėjusioms nuo prostitucijos ar prekybos žmonėmis (18 vietų), teikiamos Taikos pr. 76A. Ši paslaugų teikimo vieta taip pat užtikrina gerą susisiekimą. 2013 m. liepos mėn. pasikeitus teisės aktams, reglamentuojantiems socialinių paslaugų teikimą, trumpalaikė socialinė globa, teikiama šioje įstaigoje, priskiriama socialinės priežiūros paslaugoms ir vadinsis – apgyvendinimas krizių centre.

Biudžetinėje įstaigoje Klaipėdos miesto nakvynės namuose 122 asmenims teikiamos trumpalaikės socialinės globos ir 52 asmenims – laikino apnakvindinimo paslaugos. Įstaiga (Viršutinė g. 21) yra įsikūrusi Klaipėdos miesto centrinėje dalyje, o įstaigos padalinys (Šilutės pl. 8) yra šiaurės rytinėje miesto dalyje. Paslaugos teikiamos senyvo ir darbingo amžiaus asmenims, kurie socialiai atskirti ir elgetauja, valkatauja, yra iš dalies ar visiškai netekę gebėjimų savarankiškai rūpintis asmeniniu gyvenimu, neturi gyvenamosios vietos. Šiltuoju metų laiku įstaiga gali apgyvendinti visus besikreipiančius asmenis, žiemos metu susidaro nedidelė norinčių apsigyventi nakvynės namuose eilė. 2013 m. liepos mėn. pasikeitus teisės aktams, reglamentuojantiems socialinių paslaugų teikimą, trumpalaikė socialinė globa, teikiama Nakvynės namuose, priskiriama socialinės priežiūros paslaugoms ir vadinsis – apgyvendinimas nakvynės namuose.

Biudžetinėje įstaigoje Neįgaliųjų centre „Klaipėdos lakštutė“ (Lakštučių g. 6) teikiamos dienos socialinės globos paslaugos institucijoje ir namuose asmenims, turintiems psichikos ir elgesio sutrikimų, bei pagalba į namus. Įstaiga įsikūrusi pietvakarinėje miesto dalyje. Įstaigos klientams, gaunantiems socialinės globos paslaugas, teikiama transporto paslauga. Įstaigoje dienos socialinės globos paslaugos teikiamos 45 klientams. 2013 m. pabaigoje eilėje laukė 20 asmenų. Pagalba į namus teikiama 34 asmenims, 2013 m. pabaigoje eilėje laukė 8 asmenys. Dienos socialinė globa asmens namuose teikiama 37 asmenims su sunkia negalia dėl psichikos ir elgesio sutrikimų, eilėje laukia 11 asmenų.

Biudžetinė įstaiga Klaipėdos miesto socialinės paramos centras teikia socialinės pagalbos į namus paslaugas vidutiniškai per mėnesį 190 fizinę negalią turintiems asmenims. 2013 m. pabaigoje eilėje laukė 42 asmenys. Įstaiga teikia ir nemokamą maitinimą labdaros valgykloje (Baltijos pr. 103), veža karštus pietus į namus ir dalija sauso maisto davinius. 2013 m. pabaigoje eilėje laukė 108 asmenys dėl maitinimo labdaros valgykloje. Nuo 2013 m. spalio 1 d. ši įstaiga nebeteiks maitinimo paslaugų socialinės rizikos, senyvo amžiaus ir neįgaliems asmenims. Paslaugos teikėjas bus atrinktas viešųjų pirkimų įstatymo nustatyta tvarka.

 Įstaiga teikia ir transporto paslaugas, per mėnesį vidutiniškai ši paslauga teikiama 53 asmenims. Dienos socialinės globos paslaugas asmens namuose asmenims su sunkia fizine negalia buvo teikiamos 28 asmenims, eilėje laukiančių nėra. Įstaiga Klaipėdos miesto neįgaliesiems išduoda neįgaliųjų kompensacinės technikos priemones, per mėnesį vidutiniškai išduodama 70 asmenų, eilėje laukia 304 asmenys. Įstaigos adresas – Taikos pr. 76 (pietinėje miesto dalyje). Susisiekimas visuomeniniu transportu puikus, į įstaigą galima atvykti iš bet kurios miesto dalies.

Klaipėdos vaikų globos namai „Smiltelė“ (Smiltelės g. 14) yra pietinėje miesto dalyje, lengvai pasiekiama visuomeniniu transportu. Iki 2014 m. sausio 1 d. įstaigos vietų skaičius – 60, paslauga teikiama likusiems be tėvų globos vaikams, tarp jų ir vaikams su negalia. Atsižvelgiant į vaikų mažėjimą vaikų globos namuose nuo 2014 m, sausio 1 d. vietų skaičius įstaigoje mažinamas iki 50 vietų. 2013 m. pabaigoje globos namuose gyveno 45 vaikai.

Klaipėdos vaikų globos namai „Rytas“ (Taikos pr. 68) yra pietinėje miesto dalyje, lengvai pasiekiama visuomeniniu transportu. Įstaigos vietų skaičius – 66, paslauga teikiama likusiems be tėvų globos vaikams, tarp jų ir vaikams su negalia. 2013 m. pabaigoje globos namuose gyveno 60 vaikų.

Klaipėdos vaikų globos namai „Danė“ (Kretingos g. 44) yra šiaurinėje miesto dalyje, lengvai pasiekiami visuomeniniu transportu. Iki 2014-01-01 įstaigos vietų skaičius – 40. Atsižvelgiant į tai, kad šioje įstaigoje 2013–2015 m. bus atliekami remonto darbai, įgyvendinant projektus (dėl dienos centrų steigimo plačiau – 14 psl.), į šiuos globos namus vaikai nebesiunčiami, todėl nuo 2014-01-01 vietų skaičius mažinamas iki 26 vietų. Vaikų globos namuose paslauga teikiama likusiems be tėvų globos vaikams, tarp jų ir vaikams su negalia. 2013 m. pabaigoje globos namuose gyveno 26 vaikai.

Biudžetinėje įstaigoje Klaipėdos miesto globos namuose 82 senyvo amžiaus asmenims ir suaugusiems asmenims su negalia ir su sunkia negalia teikiamos trumpalaikės ir ilgalaikės socialinės globos paslaugos. Įstaiga įsikūrusi pietvakarinėje miesto dalyje (Žalgirio g. 3A). Kadangi įstaiga yra mieste, tai bet kuris asmuo ar įstaigos gyventojas gali lengvai visuomeniniu transportu pasiekti įstaigą ar bet kurią miesto dalį. Norinčių gauti ilgalaikę socialinę globą ir apsigyventi įstaigoje visuomet yra daugiau nei galimybė ją suteikti. 2013 m. pabaigoje eilėje į Klaipėdos miesto globos namus buvo įrašyti 54 asmenys, per metus šiuose globos namuose apgyvendinama apie 13 asmenų.

Su viešąja įstaiga „Gyvenimo namai“ (Žardininkų g. 1-47) savivaldybė sudaro sutartis dėl ilgalaikės socialinės globos kompensavimo suaugusiems asmenims su sunkia negalia. Įstaiga yra pietinėje miesto dalyje. Paslauga teikiama 8 asmenims.

Su VšĮ Telšių vyskupijos Caritas Klaipėdos regiono globos namais (Taikos pr. 29A) savivaldybė sudaro sutartis dėl ilgalaikės socialinės globos kompensavimo suaugusiems asmenims ir senyvo amžiaus asmenims su sunkia negalia. Paslauga teikiama 26 asmenims.

Su Klaipėdos miesto slaugos ligonine (K. Donelaičio g. 15) savivaldybė sudaro sutartis dėl trumpalaikės socialinės globos paslaugų kompensavimo suaugusiems asmenims ir senyvo amžiaus asmenims su sunkia negalia. Paslauga teikiama 1 asmeniui.

Klaipėdos miesto gyventojai, esant jų pageidavimui, siunčiami ir į Lietuvos Respublikos socialinės apsaugos ir darbo ministerijai, kitoms savivaldybėms pavaldžias globos įstaigas bei nevyriausybines organizacijas (Stonaičių Plungės rajone, Dūseikių Telšių rajone, Skemų Rokiškio rajone, Viliaus Gaigalaičio Klaipėdos rajone, Strėvininkų Kaišiadorių rajone, Aknystos Anykščių rajone, „Senjorų Eldoradas“ Šilutės rajone, Macikų Šilutės rajone, Padvarių Kretingos rajone, Zarasų globos namai, Pabėgėlių centras Jonavos rajone, Prienų globos namai), 2013 m. šiose globos įstaigose paslaugas gavo 231 Klaipėdos miesto gyventojas. 2013 metais į Padvarių (15), Macikų (6) ir Dūseikių (1) socialinės globos namus laukė 22 asmenys su psichikos sutrikimais.

Lietuvos Respublikos viešųjų pirkimų įstatymo nustatyta tvarka perkamos šios socialinės paslaugos:

VšĮ Klaipėdos apskrities ligoninėje teikiamos dienos socialinės globos paslaugos asmenims su psichine negalia. Įstaiga yra miesto centre (Bangų g. 6A). Klientams nesudėtinga pasiekti įstaigą visuomeniniu transportu. Nuo 2013-05-02 iki 2014-04-30 ši paslauga perkama iš viešosios įstaigos Respublikinės Klaipėdos ligoninės ir Klaipėdos nevalstybinės pagrindinės specialiosios mokyklos „Svetliačiok“ pagal jų jungtinę paslaugos teikimo sutartį. Paslaugos perkamos 35 asmenims.

Klaipėdos nevalstybinėje pagrindinėje specialiojoje mokykloje „Svetliačiok“ (Baltijos pr. 49) teikiamos dienos socialinės globos paslaugos vaikams su negalia, vaikams su sunkia negalia ir suaugusiems asmenims su sunkia negalia. Įstaiga įsikūrusi pietinėje miesto dalyje. Klientams nesudėtinga pasiekti įstaigą visuomeniniu transportu. Įstaiga savo klientams teikia ir transporto paslaugas. Iš įstaigos iki 2013-12-31 perkamos paslaugos 40 neįgalių vaikų, 13 suaugusių asmenų su sunkia negalia.

Dienos socialinės priežiūros paslaugos (socialinių įgūdžių ugdymas ir palaikymas) vaikams iš socialinės rizikos šeimų ir socialinės rizikos vaikams perkamos iš labdaros ir paramos fondo Dvasinės pagalbos jaunimui centro, įsikūrusio Darželio g. 11, pietinėje miesto dalyje, – 20 vietų, ir iš labdaros ir paramos fondo „Dienvidis“, įsikūrusio Žilvičių g. 22, šiaurinėje miesto dalyje, – 14 vietų. 2011 m. organizavus viešųjų pirkimų konkursą šių paslaugų pirkimas tęsiamas iš tų pačių įstaigų, ta pačia apimtimi. Per 2013 m. pirmąjį pusmetį paslauga suteikta 50 vaikų.

Nuo 2011 m. rugsėjo 1 d. dienos socialinės globos paslaugos vaikams su sunkia negalia perkamos 15 vaikų iš VšĮ Dienos centro „Kelias kartu“ (Panevėžio g. 2).

Iš savivaldybės biudžeto lėšų iš dalies remiami nevyriausybinių organizacijų socialiniai projektai:

Religinė bendruomenė Išganymo armija Lietuvoje (Tiltų g. 18) žiemos metu teikia dienos centre socialines paslaugas benamiams. Dienos centre šie rizikos grupės asmenys gali naudotis higienos paslaugomis (dušas), gauna minimalų maitinimą, aprūpinami būtiniausiais drabužiais.

Klaipėdos šv. Kazimiero parapijos Caritas (Kretingos g. 40) teikia nemokamo maitinimo paslaugas socialinės rizikos asmenims, dalija maisto produktus skurdžiai gyvenantiems asmenims.

Agentūros Visos Lietuvos vaikai Klaipėdos fondas (Melnragė, Vaivos g. 23) ir labdaros ir paramos fondas „Dienvidis“ (Žilvičių g. 22) bei labdaros ir paramos fondas Dvasinės pagalbos jaunimui centras (Darželio g. 11) teikia socialinės rizikos vaikams ir vaikams iš socialinės rizikos šeimų dienos centro paslaugas.

Lietuvos sutrikusio intelekto žmonių globos bendrija „Viltis“, Klaipėdos nevalstybinė specialioji pagrindinė mokykla „Svetliačiok“ (Baltijos pr. 49) ir VšĮ „Kelias kartu“ (Panevėžio g. 2) organizuoja vasaros stovyklas neįgaliems vaikams ir jų šeimoms.

Labdaros ir paramos fondas „Maisto bankas“ (Minijos g. 130) organizuoja paramą maistu Klaipėdos miesto skurstantiems gyventojams.

Telšių vyskupijos Caritas (Gedimino g. 17, Telšiai) iš intervencinių atsargų organizuoja paramos maistu nepasiturintiems Klaipėdos miesto gyventojams teikimą.

Klaipėdos Marijos Taikos Karalienės parapijos Caritas (Taikos pr. 29A) organizuoja maitinimą į namus seniems, neįgaliems asmenims.

VšĮ „Likimo laiptai“ (Kalnupės g. 25-2), Klaipėdos apskrities išsėtine skleroze sergančiųjų ligonių draugija (Liepojos pl. 45), Klaipėdos krašto Alzheimerio ligos klubas „Atmena“ (Galinio Pylimo g. 3) bei Lietuvos Raudonojo Kryžiaus draugijos Klaipėdos miesto skyrius (Taikos pr. 107), Klaipėdos miesto glaukoma sergančių žmonių klubas (Taikos pr. 46), VšĮ „Trečiasis amžius“ (Sportininkų g. 21-38) teikia paslaugas neįgaliems asmenims.

VšĮ Klaipėdos socialinės ir psichologinės pagalbos centras (Smilčių g. 6) organizuoja savanorių mokymus.

Paramos fondas „Jaunimo linija“ (Pylimo g. 4) rengia savanorius, kurie vykdo savižudybių prevenciją.

VšĮ Informacijos ir paramos gausiai šeimai centras (Debreceno g. 3) vykdo klubinę ir proginę veiklą, skirtą šeimų vidinei ir išorinei komunikacijai, šeimų savivertei, socialiniam aktyvumui didinti, siekiant pozityvios vaikų, augančių gausiose šeimose, socializacijos ir skurdo rato nutraukimo.

2013 m. Klaipėdos miesto savivaldybėje buvo vykdomas socialinės reabilitacijos paslaugų neįgaliesiems bendruomenėje projektų finansavimas iš valstybės ir savivaldybės biudžetų lėšų, finansuota 20 projektų.

Neįgaliųjų socialinių ir savarankiško gyvenimo įgūdžių ugdymo, palaikymo ar atkūrimo, asmeninio asistento, užimtumo, meninių bei kitų gebėjimų lavinimo paslaugas teikė: Klaipėdos miesto neįgaliųjų draugija (Zauerveino g. 12A), VšĮ Klaipėdos ir Telšių regionų aklųjų centras (Šviesos g. 3), VšĮ Klaipėdos kurčiųjų reabilitacijos centras (Šermukšnių g. 25), Klaipėdos sutrikusios psichikos žmonių globos bendrija (Dragūnų g. 7-45), VšĮ „Likimo laiptai“ (Kalnupės g. 25-2), Lietuvos asociacija „Gyvastis“ (Nidos g. 3), Lietuvos Raudonojo Kryžiaus draugijos Klaipėdos skyrius (Taikos pr. 107), OHLB „Kraujas“ (Liepų g. 49), Klaipėdos miesto bendrija „Artritas“ (Naikupės g. 8-1), Lietuvos neįgaliųjų draugija (Zauerveino g. 12A), Lietuvos sutrikusio intelekto žmonių globos bendrija „Klaipėdos viltis“ (Smiltelės g. 22), VšĮ Klaipėdos nevalstybinė specialioji pagrindinė mokykla „Svetliačiok“ (Baltijos pr. 49), Lietuvos specialiosios kūrybos draugija „Guboja“ (Baltijos pr. 31), VšĮ Ankstyvosios intervencijos centras (Dragūnų g. 6-49), VšĮ „Nacionalinis socialinės integracijos institutas“ (Gedimino pr. 21, Vilnius), VšĮ Dienos centras „Kelias kartu“ (Kopų g. 8B-3).

Sportinių gebėjimų lavinimo sporto būreliuose, klubuose paslaugas teikė: Klaipėdos miesto invalidų sporto klubas „Pamarys“ (Šviesos g. 3), Klaipėdos kurčiųjų sporto klubas „Šermukšnis“ (Šermukšnių g. 25), Klaipėdos miesto žmonių su fizine negalia sporto klubas „Žuvėdra“ (Sportininkų g. 5-1), visuomeninė organizacija sporto klubas „Šansas“ (Baltijos pr. 18A).

Klaipėdos mieste veikia ir kitos nevyriausybinės organizacijos, kurios 2013 m. nebuvo finansuojamos iš savivaldybės biudžeto:

Klaipėdos Marijos Taikos Karalienės parapijos Caritas (Taikos pr. 29A) teikia pagalbą į namus, pagalbą esant krizinei situacijai, kompensacinę techniką, aprūpina būtiniausiais drabužiais ir avalyne;

Klaipėdos miesto evangelikų-liuteronų labdaros ir kultūros draugija „Sandora“ (Turgaus g. 35) teikia nemokamą maitinimą;

Šv. Juozapo darbininko parapijos Caritas (Smiltelės g. 27) aprūpina būtiniausiais drabužiais ir avalyne, maisto produktais;

Baptistų labdaros ir paramos fondas „Nikopolis“ (Smiltelės g. 6A) teikia socialines paslaugas su apgyvendinimu asmenims, turintiems priklausomybę nuo psichotropinių medžiagų, grįžusiems iš įkalinimo vietų;

Klaipėdos daugiavaikių šeimų bendrija (Kretingos g. 13-2), VšĮ „Šeimų santaka“ (Kauno g. 29-35), VšĮ Informacijos ir paramos gausiai šeimai centras (Debreceno g. 3), Telšių vyskupijos Klaipėdos dekanato šeimos centras (Tilžės g. 26) teikia socialinę pagalbą šeimoms ir vaikams;

Klaipėdos miesto sergančių cukriniu diabetu klubas „CD“ (Jotvingių g. 9-1) teikia socialinę pagalbą asmenims, sergantiems cukriniu diabetu.

**6. Savivaldybės galimybių teikti socialines paslaugas ir socialinių paslaugų poreikio įvertinimas.**

|  |  |  |  |  |
| --- | --- | --- | --- | --- |
| Eil. Nr. | Socialinių paslaugų rūšys pagal įmonių socialines grupes[[4]](#footnote-4) | Asmenų (šeimų) skaičius, kuriems socialinių paslaugų poreikis | 1000 gyventojų tenka vietų(paslaugų skaičius) | Iš jų finan-suoja savival-dybė |
| įvertin-tas(suteikta) | nepaten-kintas(laukian-tys eilėje) |
| 1. | Ilgalaikė socialinė globa (BĮ Klaipėdos miesto globos namai, BĮ Klaipėdos vaikų globos namai „Rytas“, „Danė“, „Smiltelė“, VšĮ Telšių vyskupijos Caritas Klaipėdos regiono globos namai, VšĮ „Gyvenimo namai“, kitos socialinės globos įstaigos Lietuvoje) | 480 | 76 | 3,51 | 480 |
| 2. | Trumpalaikė socialinė globa (BĮ Klaipėdos miesto nakvynės namai, BĮ Klaipėdos vaikų globos namai „Rytas“, „Danė“, „Smiltelė“, BĮ Klaipėdos miesto šeimos ir vaiko gerovės centras, kitos socialinės globos įstaigos Lietuvoje) | 262 | 0 | 1,65 | 262 |
| 3. | Dienos socialinė globa institucijoje(BĮ Neįgaliųjų centras „Klaipėdos lakštutė“, Klaipėdos nevalstybinė pagrindinė specialioji mokykla „Svetliačiok“, VšĮ Respublikinė Klaipėdos ligoninė, VšĮ Dienos centras „Kelias kartu“) | 144 | 23 | 1,05 | 144 |
| 4. | Dienos socialinė globa asmens namuose(BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“)  | 82 | 11 | 0,59 | 82 |
| 5. | Apgyvendinimas savarankiško gyvenimo namuose  | 0 | 0 | 0 | 0 |
| 6. | Pagalba į namus(BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“) | 277 | 50 | 2,06 | 277 |
| 7. | Socialinių įgūdžių ugdymas ir palaikymas institucijoje socialinės rizikos vaikams ir vaikams iš socialinės rizikos šeimų (labdaros ir paramos fondas Dvasinės pagalbos jaunimui centras, labdaros ir paramos fondas „Dienvidis“ ir BĮ Klaipėdos miesto šeimos ir vaiko gerovės centras) | 103 | 0 | 0,65 | 103 |
| 8. | Socialinių įgūdžių ugdymas ir palaikymas asmens (šeimos) namuose (BĮ Klaipėdos miesto šeimos ir vaiko gerovės centras) | 308 | 0 | 1,94 | 308 |
| 9. | Laikinas apnakvindinimas(BĮ Klaipėdos miesto nakvynės namai)  | 253 | 0 | 1,59 | 253 |
| 10. | Kitos socialinės priežiūros paslaugos: intensyvi krizių įveikimo pagalba (BĮ Klaipėdos miesto šeimos ir vaiko gerovės centras) | 52 | 0 | 0,33 | 52 |
| 11. | Kitos socialinės priežiūros paslaugos: psichosocialinė pagalba (BĮ Klaipėdos miesto šeimos ir vaiko gerovės centras) | 40 | 0 | 0.25 | 40 |
| 11. | Bendrosios socialinės paslaugos (transporto, nemokamo maitinimo)(BĮ Klaipėdos miesto socialinės paramos centras)  | 626 | 108 | 4,63 | 626 |

**6.1. Savivaldybės organizuojamų socialinių paslaugų analizė.**

Klaipėdos mieste teikiamos socialinės paslaugos šioms paslaugų gavėjų grupėms:

* + likusiems be tėvų globos vaikams;
	+ socialinės rizikos vaikams;
	+ vaikams su negalia;
	+ senyvo amžiaus asmenims;
	+ suaugusiems asmenims su negalia;
	+ socialinės rizikos suaugusiems asmenims;
	+ socialinės rizikos šeimoms.

Klaipėdos miesto socialinių paslaugų įstaigose teikiamos **bendrosios paslaugos:**

**- informavimas;**

**- konsultavimas;**

**- maitinimo organizavimas** vidutiniškai per mėnesį teikiamas 142 asmenims (karšto maisto pristatymas į namus,maitinimas labdaros valgykloje, sauso maisto daviniai). 2013 m. pabaigoje eilėje laukė 108 asmenys. Pagal nustatytus socialinių paslaugų išvystymo normatyvus šios paslaugos teikimo mastai neapibrėžti, tačiau realus šios paslaugos poreikis nepatenkinamas. 2013 m. organizuojamas nemokamas maitinimas 3874 mokiniams, gyvenantiems socialiai remtinose šeimose;

**- transporto paslauga** vidutiniškai per mėnesį teikiama 53 asmenims, paslauga teikiama specialios paskirties automobiliais, pritaikytais vežti negalią turinčius žmones. Besikreipiančiųjų dėl šios paslaugos poreikis tenkinamas, tačiau vadovaujantis nustatytais socialinių paslaugų išvystymo normatyvais transporto paslaugos Klaipėdos mieste galėtų būti plečiamos;

- **aprūpinimo būtiniausiais drabužiais ir avalyne** bei **sociokultūrines paslaugas** teikia nevyriausybinės organizacijos ir savivaldybės socialinių paslaugų įstaigos.

Klaipėdos miesto gyventojams teikiamos **specialiosios socialinės paslaugos:**

**Pagalbos į namus paslaugos** – asmens namuose teikiamos paslaugos, padedančios asmeniui (šeimai) tvarkytis buityje bei dalyvauti visuomenės gyvenime. Per 2013 m. pirmąjį pusmetį šių paslaugų suteikta 277 asmenims, eilėje paslaugos laukė 50 asmenų. Besikreipiančiųjų dėl šios paslaugos poreikis netenkinamas. Vadovaujantis nustatytais socialinių paslaugų išvystymo normatyvais, pagalbos į namus paslaugas Klaipėdos mieste reikėtų plėsti, ypač senyvo amžiaus asmenims.

**Socialinių įgūdžių ugdymo ir palaikymo paslaugos** – paslaugos, teikiamos asmenims (šeimoms) dienos metu, siekiant palaikyti ir atkurti savarankiškumą atliekant įvairias visuomeniniame ar asmeniniame (šeimos) gyvenime reikalingas funkcijas. 2013 m. ši paslauga suteikta 308 socialinės rizikos šeimoms bei 103 (socialinės priežiūros dienos centruose) socialinės rizikos vaikams ir vaikams iš socialinės rizikos šeimų. Visoms šeimoms, įrašytoms į socialinės rizikos šeimų apskaitą, teikiamos paslaugos, t. y. paslaugos poreikis visiškai tenkinamas. Paslaugų teikimas socialinės rizikos vaikams ir vaikams iš socialinės rizikos šeimų taip pat tenkinamas.

**Laikino apnakvindinimo paslaugos** –nakvynės ir būtinųjų paslaugų (asmens higienos, buitinių) suteikimas asmenims krizių atvejais ar dėl iškilusių problemų, dėl kurių kyla grėsmė asmens sveikatai ar gyvybei. Iki 2013 m. pabaigos paslauga buvo suteikta 5 senyvo amžiaus, 16 neįgalių ir 232 socialinės rizikos asmenims. Šios paslaugos teikimas socialinės rizikos asmenims viršija nustatytus socialinių paslaugų išvystymo normatyvus (paskaičiuotus 10 000 tūkstančių gyventojų), nes šiai paslaugai turi tekti 16 vietų, o tenka 33.

**Intensyvi krizių įveikimo pagalba** – pagalbos suteikimas asmeniui, atsidūrusiam krizinėje situacijoje. Ši paslauga teikiama socialinės rizikos vaikams ir vaikams iš socialinės rizikos šeimų (2013 m. ši paslauga suteikta 52 vaikams). Pagal nustatytus socialinių paslaugų išvystymo normatyvus šios paslaugos teikimą vaikams galima plėsti.

**Dienos socialinė globa** –visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba dienos metu. Ši paslauga teikiama vaikams, senyvo amžiaus ir suaugusiems asmenims su psichine negalia socialinių paslaugų įstaigose. 2013 m. ši paslauga suteikta 144 asmenims. 2013 m. pabaigoje eilėje laukė 23 asmenys. Pagal nustatytus socialinių paslaugų išvystymo normatyvus paslaugą senyvo amžiaus asmenims būtų galima plėsti. Dienos socialinės globos paslaugos vaikams su negalia ir suaugusiems asmenims su negalia Klaipėdos mieste viršija nustatytą socialinių paslaugų išvystymo normatyvą. Tačiau dienos socialinė globa teikiama kaip alternatyva ilgalaikei socialinei globai globos namuose, t. y. siekiama mažinti siuntimą asmenų į globos namus ir plėsti paslaugas dienos centruose. Tokiu būdu sudaromos sąlygos neįgaliojo artimiesiems neiškristi iš darbo rinkos, nes dienos metu neįgalusis laiką praleidžia dienos centre.

Dienos socialinė globa asmenims su sunkia negalia teikiama ir asmens namuose (teikėjos – savivaldybės biudžetinės įstaigos) 2013 m. ši paslauga suteikta 82 asmenims, eilėje laukė 11. Pagal nustatytus socialinių paslaugų išvystymo normatyvus paslaugą suaugusiems asmenims su negalia galėtume plėsti, o senyvo amžiaus asmenims viršija nustatytą normatyvą.

**Trumpalaikė socialinė globa** –visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba krizių atvejais, vaikams laikinai netekus tėvų globos, šeimos nariams, globėjams, rūpintojams, laikinai dėl tam tikrų priežasčių (ligos, komandiruotės, atostogų ir kt.) negalintiems prižiūrėti asmenų, kuriems reikalinga nuolatinė priežiūra, – „atokvėpio“ paslaugos, socialinės rizikos suaugusiems asmenims po medicininės reabilitacijos siekiant integruotis į visuomenę. Ši paslauga teikiama likusiems be tėvų globos vaikams vaikų globos namuose (2013 m. suteikta 38 vaikams), senyvo amžiaus asmenims (2013 m. suteikta 2 asmenims). Šių paslaugų poreikis tenkinamas, tačiau pagal nustatytus socialinių paslaugų išvystymo normatyvus šių paslaugų teikimas galėtų būti plečiamas. Socialinės rizikos suaugusiems asmenims (iš jų senyvo amžiaus – 35 ir suaugusiems su negalia – 55) trumpalaikė socialinė globa 2013 m. suteikta 193 asmenims nakvynės namuose. Šios paslaugos teikimas socialinės rizikos suaugusiems asmenims nakvynės namuose viršija nustatytus socialinių paslaugų išvystymo normatyvus, nes pagal normatyvą turi tekti 46 vietos, o tenka 122. Tačiau trumpalaikės socialinės globos paslaugoms socialinės rizikos asmenims yra realus poreikis, ypač žiemos metu, kada esamų vietų nepakanka.

 2013 m. liepos mėn. pasikeitus teisės aktams, reglamentuojantiems socialinių paslaugų teikimą, trumpalaikė socialinė globa, teikiama socialinės rizikos asmenims Nakvynės namuose ir Šeimos ir vaiko gerovės centre, priskiriama socialinės priežiūros paslaugoms ir vadinsis – apgyvendinimas nakvynės namuose ar krizių centruose. Normatyvas šiai paslaugai dar nėra patvirtintas.

**Ilgalaikė socialinė globa** –visuma paslaugų, kuriomis visiškai nesavarankiškam asmeniui teikiama kompleksinė, nuolatinės specialistų priežiūros reikalaujanti pagalba.

Ilgalaikės socialinės globos paslaugossenyvo amžiaus asmenims, suaugusiems asmenims su negalia bei likusiems be tėvų globos vaikams teikiamos socialinės globos įstaigose, esančiose Klaipėdos mieste ir kituose Lietuvos miestuose. 2013 m. ši paslauga suteikta 124 likusiems be tėvų globos vaikams, tarp jų ir vaikams su negalia, 248 senyvo amžiaus ir 108 suaugusiems asmenims su negalia, eilėje laukia 76 asmenys. Pagal nustatytus socialinių paslaugų normatyvus šios paslaugos asmenims su negalia galėtų būti plečiamos. Likusiems be tėvų globos vaikams pagal esamas vietas normatyvas viršijamas, todėl planuojama dar labiau sustiprinti darbą su socialinės rizikos šeimomis ir siekti mažinti vietų skaičių vaikų globos namuose. Senyvo amžiaus asmenims paslaugų teikimas viršija nustatytus normatyvus, nes pagal normatyvą turėtų tekti 159 vietos, o tenka 216.

**Klaipėdos mieste dėl nepakankamai išvystytos socialinių paslaugų infrastruktūros 2013 m. neteikiamos** apgyvendinimo savarankiško gyvenimo namuose paslaugos (senų žmonių, socialinės rizikos asmenų, suaugusių asmenų su negalia, be tėvų globos likusių vaikų ar sulaukusių pilnametystės asmenų (iki 21 m.) po institucinės vaiko socialinės globos); dienos centre paslaugos suaugusiems asmenims su fizine negalia ar senyvo amžiaus asmenims; pagalba į namus vaikams su negalia ir jų šeimoms; trumpalaikė globa šeimos nariams, globėjams, rūpintojams, dėl tam tikrų priežasčių (ligos, komandiruotės, atostogų, šeimos ar darbo įsipareigojimų ir kt.) laikinai ar darbo savaitę negalintiems prižiūrėti asmenų, kuriems reikalinga nuolatinė priežiūra, – „atokvėpio“ paslaugos ar tęstinės socialinės paslaugos darbo savaitę (paromis); socialinių įgūdžių ugdymas ir palaikymas vaikams su negalia ir jų šeimoms, suaugusiems asmenims su negalia ir jų šeimoms, senyvo amžiaus asmenims ir jų šeimoms, globa asmens namuose vaikams su negalia, laikino apnakvindinimo socialinės rizikos asmenų (blaivykla).

**7. Socialinių darbuotojų ir socialinių darbuotojų padėjėjų skaičius savivaldybėje.**

|  |  |  |  |
| --- | --- | --- | --- |
| Eil. Nr. | Įstaigos | Socialinių darbuotojų skaičius | Socialinių darbuotojų padėjėjų skaičius |
| iš viso | iš jų finansuojamų iš valstybės biudžeto |
| 1. | Savivaldybės socialinių paslaugų įstaigose (2013 m. duomenys):  | 107 | 37 | 167 |
| 1.1. | biudžetinėse  | 107 | 37 | 167 |
| 1.2. | viešosiose |  |  |  |
| 2. | Savivaldybės administracijoje |  |  |  |
|  | **Iš viso** | **107** | **37** | **167** |

**8. Ankstesnių metų socialinių paslaugų plano įgyvendinimo rezultatų trumpa apžvalga.**

2013 m. socialinių paslaugų plane (toliau – planas) buvo numatytos įgyvendinti priemonės:

Įgyvendinant plano priemonę **„Išplėsti sociokultūrines paslaugas senyvo amžiaus asmenims, asmenims su negalia ir socialinės rizikos asmenims“** tęsiamassociokultūrinių paslaugų teikimas, šių paslaugų per 2013 m. pirmąjį pusmetį suteikta 262 asmenims, 2012 m. suteikta 53 asmenims.

Įgyvendinant plano priemonę **„Plėtoti specialiojo transporto paslaugų teikimą socialinių paslaugų gavėjams“** tęsiamas specialiojo transporto paslaugų teikimas, šių paslaugų per pirmąjį pusmetį suteikta 117 asmenų, 2012 m. suteikta 126 asmenims.

Įgyvendinant plano priemonę **„Stiprinti nevyriausybinių organizacijų veiklą, teikiant pagalbą asmenims su negalia, taip pat asmenims, patiriantiems socialinę atskirtį“** 2013 m.iš savivaldybės biudžeto lėšų nevyriausybinių organizacijų socialiniams projektams remti skirta 80 000 Lt, finansuoti 23 projektai, 2012 m. skirta 80 000 Lt, finansuota 16 projektų.

2013 m. iš valstybės ir savivaldybės biudžetų lėšų reabilitacijos paslaugų neįgaliesiems bendruomenėje projektams įgyvendinti skirta 606 100 Lt, finansuota 20 projektų, 2012 m. projektams įgyvendinti skirta 598 400 Lt, finansuota 16 projektų.

Įgyvendinant plano priemonę **„Užtikrinti socialiai remtinų asmenų (šeimų) galimybę gauti nemokamą maitinimą“** 2013 m. tęsiamas nemokamo maitinimo organizavimas socialiai remtiniems asmenims, per pirmąjį pusmetį šią paslaugą gavo 509 asmenys, eilėje laukė 108 asmenys. 2012 m. šią paslaugą gavo 773 asmenys, eilėje laukė apie 83 asmenys. Asmenų, norinčių maitintis mokamai, nei 2013, nei 2012 m. nebuvo. Maitinimo vienos dienos kaina 2013 m. ir 2012 m. buvo 2,50 Lt. Nemokamą maitinimą, dalijant maisto produktus, organizuoja ir Klaipėdos Marijos Taikos Karalienės parapijos Caritas bei labdaros ir paramos fondas „Maisto bankas“, 2013 m. pirmąjį pusmetį išdalyti 14 466 krepšeliai, 2012 m. pirmąjį pusmetį išdalyta 14 610 krepšelių. Carito organizacijos veikla iš dalies remiama iš Klaipėdos savivaldybės biudžeto lėšų. Iš valstybės lėšų organizuojamas mokinių, gyvenančių socialiai remtinose šeimose, nemokamas maitinimas. 2013 m. maitinami 3874 mokiniai.

Klaipėdos miesto savivaldybės tarybos 2013 m. balandžio 25 d. sprendimu Nr. T2-90 patvirtintas Maitinimo organizavimo asmenims, nepajėgiantiems maitintis savo namuose, tvarkos aprašas, kuriame numatyta, kad nuo 2013 m. spalio 1 d. šį tvarkos aprašą įgyvendins ne Klaipėdos socialinės paramos centras, o socialinių paslaugų įstaiga, atrinkta viešuosius pirkimus reglamentuojančių teisės aktų nustatyta tvarka.

Įgyvendinant plano priemonę **„Teikti socialinės priežiūros paslaugas socialinės rizikos vaikams skirtinguose miesto rajonuose, perkant tokias paslaugas arba steigiant vaikų dienos centrus“** 2008 metais pradėtos pirkti socialinės priežiūros paslaugos vaikų dienos centre (socialinių įgūdžių ugdymo ir palaikymo paslaugos) 34 socialinės rizikos vaikams ir socialinės rizikos šeimų vaikams iš dviejų organizacijų, kurios yra skirtinguose miesto rajonuose. 2013 m. ši paslauga suteikta 50 vaikų, 2012 m. suteikta 60 vaikų. 2011 m. pabaigoje BĮ Klaipėdos miesto šeimos ir vaiko gerovės centrui persikėlus į naujas patalpas (Debreceno g. 48), pradėjo veikti vaikų dienos centras, kuriame teikiamos socialinės priežiūros paslaugos vaikams iš socialinės rizikos šeimų (40 vietų), 2013 m. šiame centre paslaugos suteiktos 53 vaikams, 2012 m. – 56 vaikams.

Įgyvendinant plano priemonę **„Plėsti pagalbos į namus paslaugas senyvo amžiaus asmenims ir asmenims su negalia“** tęsiamasšių paslaugų teikimas. Pagalbos į namus paslaugos asmenims, turintiems psichikos ir elgesio sutrikimų, 2013 m. suteikta 38 asmenims, eilėje laukia 8, 2012 m. suteikta 42 asmenims, eilėje laukė 5. 2013 m. 239 asmenims, turintiems fizinę negalią, suteiktos pagalbos į namus paslaugos, eilėje laukia 42 asmenys, 2012 m. suteikta 242 asmenims, eilėje laukė 15 asmenų.

Įgyvendinant plano priemonę **„Plėtoti dienos socialinės globos paslaugas asmens namuose asmenims su sunkia negalia“** 2013 m. BĮ Klaipėdos miesto socialinės paramos centras 31 asmeniui su sunkia fizine negalia suteikė dienos socialinės globos paslaugas asmens namuose, eilėje asmenų nebuvo. 2012 m. paslauga suteikta 28 asmenims, eilėje laukė 3 asmenys.

2013 m. BĮ Neįgaliųjų centras „Klaipėdos lakštutė“ socialinės globos asmens namuose paslaugas teikė 31 asmeniui su sunkia negalia (dėl psichikos ir elgesio sutrikimų), eilėje laukia 11 asmenų, 2012 m. teikė 45 asmenims, eilėje laukiančių nebuvo.

Klaipėdos miesto savivaldybės administracija 2012 m. rugsėjo mėnesį pateikė paraišką Lietuvos Respublikos socialinės apsaugos ir darbo ministerijai dėl dalyvavimo Integralios pagalbos plėtros programoje, kuri būtų įgyvendinama 2013–2015 m., finansuojama Europos socialinio fondo lėšomis. Projekto vykdytojai – Klaipėdos miesto socialinės paramos centras ir Neįgaliųjų centras „Klaipėdos lakštutė“. Projekto įgyvendinimo metu būtų papildomai 50 Klaipėdos miesto gyventojų teikiama dienos socialinė globa asmens namuose, sukurta naujų darbo vietų, naujiems darbuotojams organizuoti mokymai, įsigytos transporto priemonės. Nuo 2013 m. liepos 1 d. šis projektas pradėtas įgyvendinti, paslaugas teikia Neįgaliųjų centras „Klaipėdos lakštutė“ 11 asmenų, Klaipėdos miesto socialinės paramos centras – 9 asmenims.

Įgyvendinant plano priemonę **„Pradėti teikti dienos socialinės globos paslaugas institucijoje senyvo amžiaus asmenims bei asmenims su fizine negalia, išplėsti paslaugas asmenims su psichine negalia“** asmenims, turintiems psichikos ir elgesio sutrikimų, 2013 m. dienos socialinės globos paslaugos teikiamos savivaldybės įstaigoje ir organizacijose, iš kurių perkamos šios paslaugos. 2013 m. ši paslauga teikta 88 asmenims, 2012 m. ši paslauga suteikta 83 asmenims. Senyvo amžiaus asmenims dienos socialinės globos paslaugos Klaipėdos mieste nėra teikiamos, o asmenims su fizine negalia dienos socialinės globos paslaugos teikiamos Klaipėdos miesto neįgaliųjų draugijoje (Zauerveino g. 12A).

2010 m. Klaipėdos miesto savivaldybės taryba pritarė Klaipėdos miesto savivaldybės administracijos projekto „Senyvo amžiaus asmenų dienos socialinės globos centras (Kretingos g. 44)“, „Suaugusių asmenų su psichine negalia dienos socialinės globos centras (Kretingos g. 44)“ ir „Suaugusių asmenų su protine negalia dienos socialinės globos centras (2 spec. mokykla)“ įgyvendinimui, teikiant paraišką ES finansinei paramai gauti. Parama gauta, 2013 m. tęsiami paruošiamieji darbai, susiję su pastato rekonstrukcija siekiant atidaryti dienos socialinės globos centrą senyvo amžiaus asmenims (40 vietų), dienos socialinės globos centrą asmenims su psichikos sutrikimais (Kretingos g. 44) ir dienos centrą asmenims su protine negalia (Panevėžio g. 2). Planuojama, kad dienos centras asmenims su protine negalia (Panevėžio g. 2) pradės veiklą 2014 m. lapkričio–gruodžio mėnesiais. Dėl užsitęsusių darbų dienos socialinės globos centrą asmenims su psichikos sutrikimais (Kretingos g. 44) ir dienos socialinės globos centrą senyvo amžiaus asmenims (Kretingos g. 44) planuojama atidaryti tik 2015 m. viduryje.

Įgyvendinant plano priemonę **„Plėtoti dienos socialinės globos paslaugas institucijoje vaikams su sunkia negalia“** 2013 m. tęsiamas dienos socialinės globos paslaugų pirkimas 40 vaikų su negalia ir su sunkia negalia iš Klaipėdos nevalstybinės pagrindinės specialiosios mokyklos „Svetliačiok“ ir 15 vaikų iš VšĮ Dienos centro „Kelias kartu“.

Įgyvendinant plano priemonę **„Plėtoti ilgalaikės socialinės globos paslaugas asmenims su negalia ir senyvo amžiaus asmenims“** 2013 m. su 15 socialinės globos įstaigų sudarytossutartys dėl ilgalaikės ar trumpalaikės socialinės globos finansavimo, paslauga suteikta 271 asmeniui, 2012 m.su 13 socialinės globos įstaigų sudarytossutartys dėl ilgalaikės ar trumpalaikės socialinės globos finansavimo, paslauga suteikta 243 asmenims.

Klaipėdos miesto savivaldybės taryba 2013 m. rugpjūčio 29 d. posėdyje pritarė Klaipėdos miesto savivaldybės administracijos dalyvavimui partnerio teisėmis Lietuvos sutrikusio intelekto žmonių globos bendrijos „Klaipėdos viltis“ projekte „Ilgalaikės socialinės globos paslaugų infrastruktūros plėtra Klaipėdos mieste“. Projekto vykdymo metu bus rekonstruotos patalpos adresu Debreceno g. 48 (bendras plotas – 948,45 kv. m), pritaikant jas ilgalaikės socialinės globos paslaugų teikimui asmenims, turintiems proto negalią.

Įgyvendinant plano priemonę **„Inicijuoti grupinio gyvenimo namų ir savarankiško gyvenimo namų įsteigimą“** *Klaipėdos vaikų globos namus „Rytas“* planuojama reorganizuoti mažinant likusių be tėvų globos vaikų skaičių globos namuose iki 30 ir steigiant naujas socialines paslaugas, didinančias asmenų galimybes savarankiškai gyventi (savarankiško gyvenimo namus suaugusiems asmenims su negalia, likusiems be tėvų globos vaikams nuo 16 m. iki 21 m. ir sulaukusiems pilnametystės po institucinės vaiko globos nuo 18 iki 21 m. (apie 10 vietų); grupinius gyvenimo namus vaikams, likusiems be tėvų globos nuo gimimo iki 18 m. (apie 30 vietų) ir suaugusiems asmenims su negalia nuo 18 m. (apie 10 vietų).

Taip pat, siekiant padidinti socialinės rizikos asmenų savarankiškumą, planuojama inicijuoti aplinkos pritaikymą neįgaliesiems Klaipėdos miesto nakvynės namuose rekonstruojant patalpas naujų paslaugų teikimui, t. y. savarankiškų gyvenimo namų įrengimui.

**III. UŽDAVINIAI IR PRIEMONIŲ PLANAS**

**9. Prioritetinės socialinių paslaugų plėtros kryptys.**

Prioritetinių paslaugų rūšys:

- dienos socialinė globaasmens namuosesuaugusiems ir senyvo amžiaus asmenims su sunkia negalia;

- dienos socialinės globos paslaugos dienos centre senyvo amžiaus asmenims ir suaugusiems asmenims su psichikos ir elgesio sutrikimais;

- apgyvendinimo savarankiško gyvenimo namuose paslaugos socialinės rizikos asmenims, suaugusiems asmenims su negalia, likusiems be tėvų globos vaikams nuo 16 m. iki 21 m. bei sulaukusiems pilnametystės po institucinės vaiko globos nuo 18 m. iki 21 m.;

- trumpalaikė, ilgalaikė socialinė globa grupiniuose gyvenimo namuose vaikams, likusiems be tėvų globos nuo gimimo iki 18 m.

**10. Priemonių planas:**

|  |
| --- |
| 1 tikslas, įrašytas Socialinių paslaugų plano I skyriuje**Gerinti socialinių paslaugų kokybę, didinti jų įvairovę ir prieinamumą miesto gyventojams** |
| Uždaviniai | Priemonės | Lėšos, Lt,finansavimo šaltiniai (pagal planuojamus maksimaliusasignavimus 2014 m.) | Atsakingi vykdytojai | Laukiamas rezultatas |
| 1. Didinti bendrųjų socialinių paslaugų įvairovę ir aprėptį | Plėtoti specialiojo transporto paslaugų teikimą socialinių paslaugų gavėjams | Savivaldybės biudžeto lėšos  | BĮ Klaipėdos miesto socialinės paramos centras | Klaipėdos miesto neįgaliems asmenims bus suteiktos specialiojo transporto paslaugos |
| Išplėsti sociokultūrines paslaugas senyvo amžiaus asmenims, asmenims su negalia ir socialinės rizikos asmenims | Savivaldybės biudžeto lėšos | BĮ Klaipėdos miesto socialinės paramos centras;NVO | Klaipėdos miesto senyvo amžiaus, neįgaliems bei socialinės rizikos asmenims bus suteiktos sociokultūrinės paslaugos |
| Stiprinti nevyriausybinių organizacijų veiklą, teikiant pagalbą asmenims su negalia, taip pat asmenims, patiriantiems socialinę atskirtį  | Savivaldybės biudžeto lėšos(149,2 tūkst. Lt)  | Socialinės paramos skyrius, NVO, neįgaliųjų skėtinės organiza-cijos | Nevyriausybinės organizacijos teiks Klaipėdos miesto gyventojams bendrąsias ir specialiąsias socialines paslaugas;neįgaliųjų skėtinės organizacijos teiks neįgaliesiems socialinės reabilitacijos paslaugas |
| Užtikrinti socialiai remtinų asmenų (šeimų) galimybę gauti nemokamą maitinimą  | Savivaldybės biudžeto lėšos  | NVO | Bus nemokamai maitinami skurdžiai gyvenantys asmenys  |
| 2. Didinti socialinės priežiūros paslaugų aprėptį ir prieinamumą | Pradėti teikti laikino nakvynės suteikimo paslaugas asmenims, kurie yra benamiai, piktnaudžiauja alkoholiu, narkotinėmis, psichotropinėmis medžiagomis, esant krizinei situacijai (išblaivinimas) | Savivaldybės biudžeto lėšos  | NVO | Asmenims, kurie yra benamiai, piktnaudžiauja alkoholiu, narkotinėmis, psichotropinėmis medžiagomis, esant krizinei situacijai, bus teikiamos laikino apnakvindinimo paslaugos (išblaivinimas).Dėl ekonominės sunkios situacijos lėšos šiai veiklai nebuvo numatytos |
| Išplėsti pagalbos į namus paslaugas senyvo amžiaus asmenims ir asmenims su negalia | Savivaldybės biudžeto lėšos 102,3 tūkst. Lt | Socialinės paramos skyrius, BĮ Neįgaliųjų centras „Klaipėdos lakštutė“, BĮ Klaipėdos socialinės paramos centras | Teikti socialinės priežiūros paslaugas asmens namuose senyvo amžiaus asmenims, suaugusiems asmenims su negalia ir jų šeimoms |
| Inicijuoti savarankiško gyvenimo namų steigimą | Savivaldybės biudžeto lėšos ir ES lėšos | Socialinės paramos skyrius;BĮ Klaipėdos vaikų globos namai „Rytas“;BĮ Klaipėdos miesto nakvynės namai | Reorganizavus Klaipėdos vaikų globos namus „Rytas“ planuojama steigti savarankiško gyvenimo namus suaugusiems asmenims su negalia, likusiems be tėvų globos vaikams nuo 16 m. iki 21 m. ir sulaukusiems pilnametystės po institucinės vaiko globos nuo 18 iki 21 m. (apie 10 vietų);Rekonstravus Nakvynės namų patalpas būtų įrengti savarankiško gyvenimo namai socialinės rizikos asmenims |
| 3. Didinti socialinės globos paslaugų aprėptį ir prieinamumą | Plėtoti dienos socialinės globos paslaugas asmens namuose asmenims su sunkia negalia | Valstybės biudžeto lėšos | Socialinės paramos skyrius, BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“ | Suaugusiems ir senyvo amžiaus asmenims su sunkia negalia bus teikiamos dienos socialinės globos paslaugos jų namuose iki 100 asmenų |
| Pradėti teikti dienos socialinės globos paslaugas institucijoje senyvo amžiaus asmenims bei asmenims su fizine negalia, išplėsti paslaugas asmenims su psichine negalia | Savivaldybės ir valstybės biudžeto lėšos | Socialinės paramos skyrius | Senyvo amžiaus asmenims ir asmenims su psichine ir protine negalia bus teikiamos dienos socialinės globos paslaugos institucijoje 120 asmenų, atliekami paruošiamieji darbai steigiant dienos centrus |
| Inicijuoti grupinio gyvenimo namų įsteigimą | Savivaldybės biudžeto lėšos | Socialinės paramos skyrius, Klaipėdos vaikų globos namai „Rytas“ | Reorganizavus Klaipėdos vaikų globos namus „Rytas“ planuojama steigti grupinio gyvenimo namus likusiems be tėvų globos nuo gimimo iki 18 m. (apie 30 vietų) ir suaugusiems asmenims su negalia nuo 18 m. (apie 10 vietų) |
| Plėtoti ilgalaikės socialinės globos paslaugas asmenims su negalia ir senyvo amžiaus asmenims  | Savivaldybės biudžeto lėšos(832,3 tūkst. Lt)  | Socialinės paramos skyrius, socialinės globos įstaigos | Atsižvelgiant į finansines galimybes, kompensuoti senų, neįgalių asmenų socialinės globos paslaugas  |

**11. Valstybės įstaigose ir kitų savivaldybių pavaldumo įstaigose socialinių paslaugų poreikis 2014 m.**

|  |  |  |  |
| --- | --- | --- | --- |
| Eil. Nr. | Socialinių paslaugų rūšys pagal žmonių socialines grupes | Socialinės globos įstaiga | Mastas(vietų sk.) |
| 1. | Ilgalaikė socialinė globa | Socialinės globos namai suaugusiems asmenims su negalia | 11 |
| Senų žmonių socialinės globos namai | 11 |

**IV. FINANSAVIMO PLANAS**

**12. Socialinių paslaugų finansavimo šaltiniai:**

|  |  |  |  |  |
| --- | --- | --- | --- | --- |
| Eil. Nr. | Socialinių paslaugų finansavimo šaltiniai | Pagal faktines išlaidas2012 | Pagal patvirtintas planines išlaidas2013 | Pagal projektą (maksimalūs asignavimai)2014 |
|  |  |  |
| 1. | Savivaldybės biudžeto išlaidos socialinėms paslaugoms, tūkst. Lt  | 6602,3 | 8691,3 | 10006,0 |
| 1.1. | palyginus su bendru savivaldybės biudžetu, proc. | 1,7 | 2,9 | 3,7 |
| 2. | Lietuvos Respublikos valstybės biudžeto specialiosios tikslinės dotacijos, tūkst. Lt | 3623,9 | 3688,7 | 5350,5, iš jų projektas „integrali pagalba...“-616,6 |
|  | iš jų: |  |  |  |
| 2.1. | socialinės rizikos šeimų socialinei priežiūrai organizuoti | 385,4 | 436,2 | 521,0 |
| 2.2. | asmenų su sunkia negalia socialinei globai organizuoti | 3238,5 | 3252,5 | 4829,5 |
| 3. | ES struktūrinių fondų lėšos, tūkst. Lt | 0 | 0 | 539,7 |
| 4. | Asmenų mokėjimai už socialines paslaugas, tūkst. Lt | 1482,4 | 1576,4 | 1501,2 |
| 5. | Kitos lėšos, tūkst. Lt | 0 | 0 | 0 |
| **Iš viso, tūkst. Lt** | **11708,6** | **13956,4** | **17397,4** |

Bendras savivaldybės biudžetas: 2012 m. faktiškai – 382368.7 tūkst. Lt; 2013 m. patvirtintas planas –380790,0 tūkst. Lt.

**13. Socialinių paslaugų finansavimo iš savivaldybės biudžeto būdai (be dotacijų):**

|  |  |  |
| --- | --- | --- |
| Eil. Nr. | Finansavimo būdai | Lėšos (tūkst. Lt) |
| 2012 m. (kasinės išlaidos) | 2013 m. (patvirtintos planinės išlaidos) | 2014 m. (projektas – maksimalūs asignavimai) |
| 1. | Socialinių paslaugų pirkimas | 836,8 |  724,6 | 932,2 |
| 2. | Tiesioginis socialinių paslaugų įstaigų finansavimas | 5631,3 |  7831,6 | 8531,1 |
|  | iš jo: |  |  |  |
| 2.1. | savivaldybės pavaldumo įstaigoms (be SP) | 4785,6 | 6979,6 | 7698,8 |
| 2.2. |  valstybės socialinių paslaugų ir nevyriausybinių organizacijų įstaigoms pagal lėšų kompensavimo sutartis  | 845,5 | 852,0 | 832,3 |
| 3. | Savivaldybės biudžeto lėšos, skirtos nevyriausybinėms organizacijoms | 80 | 80 | 80 |
| **Iš viso** | **12 179,2** | **16 467,8** | **18 074,4** |

**14. Lėšos, reikalingos žmogiškųjų išteklių plėtrai.**

Klaipėdos mieste planuojama ir 2014 m. toliau plėsti dienos socialinės globos paslaugų asmens namuose teikimą, Klaipėdos miesto savivaldybės administracijai dalyvaujant Lietuvos Respublikos socialinės apsaugos ir darbo ministerijos Integralios pagalbos plėtros programoje. Programa finansuojama Europos socialinio fondo lėšomis. Projekto partneriai – Klaipėdos miesto socialinės paramos centras ir Neįgaliųjų centras „Klaipėdos lakštutė“. Projekto įgyvendinimo metu būtų papildomai 50 Klaipėdos miesto gyventojų teikiama dienos socialinė globa asmens namuose. Paslaugai teikti planuojama patvirtinti 50 etatų. Šiems etatams išlaikyti iš Europos Sąjungos lėšų reikės apie 300,0 tūkst. Lt, iš valstybės biudžeto lėšų – 414,2 Lt.

2014 m. bus plečiamas Neįgaliųjų centro „Klaipėdos lakštutė“ dienos socialinės globos paslaugos institucijoje teikimas, veiklą plėtojant ir kitu adresu – Panevėžio g. 2, atidarius naują dienos centrą asmenims su protine negalia, steigiant papildomai 7,5 etato, jiems išlaikyti reikėtų 25,4 tūkst. Lt iš valstybės biudžeto lėšų.

2014 m. planuojama plėsti Klaipėdos miesto socialinės paramos centro pagalbos į namus paslaugas, steigiant 5 etatus, kuriems išlaikyti reikėtų 102,3 tūkst. Lt.

**15. Savivaldybės finansinių galimybių palyginimas su numatytų priemonių finansavimu.**

Klaipėdos miesto savivaldybės teritorijoje gyvena gana daug asmenų, kuriems reikalinga socialinė parama ir įvairios paslaugos, tačiau savivaldybė neturi tiek finansinių išteklių, kad visiems esamiems ir potencialiems socialinių paslaugų gavėjams galėtų užtikrinti aukštos kokybės socialinių paslaugų teikimą.

Nepakanka lėšų senyvo amžiaus asmenų ir suaugusių neįgalių asmenų ilgalaikei socialinei globai kompensuoti.

**15.1. Savivaldybės organizuojamų socialinių paslaugų įvertinimas.**

Lietuvos Respublikos socialinės apsaugos ir darbo ministro 2008 m. gegužės 9 d. įsakymu Nr. A1-153 patvirtinti Socialinių paslaugų išvystymo 2008 m. normatyvai. Vertinant pagal normatyvuose nustatytus socialinių paslaugų poreikius, Klaipėdos miesto gyventojams tenka:

|  |  |  |  |
| --- | --- | --- | --- |
| Socialinių paslaugų rūšys | Pagal normatyvą | 2013 m. esama situacija Klaipėdos miesto savivaldybėje (158 541 gyventojas) | Skirtumas(„+“ trūksta iki normatyvo, „-“ viršija normatyvą) |
| 10000 gyventojų tenka | Normatyvinis vietų sk. Klaipėdos miesto gyventojams | 10000 gyventojų tenka | vietų skaičius |
| *1. Dienos socialinė globa institucijoje:* |
| 1.1. suaugusiems asmenims su negalia  | 5,0 | 79 | 5,2 | 82 | -0,2 |
| 1.2. vaikams su negalia  | 0,4 | 6 | 3,5 | 55 | -3,1 |
| 1.3. senyvo amžiaus asmenims  | 4,0 | 63 | 0,1 | 2 | 3,9 |
| *2. Dienos socialinė globa asmens namuose:* |
| 2.1. suaugusiems asmenims su negalia  | 3,0 | 47 | 1,1 | 17 | 1,9 |
| 2.2. vaikams su negalia  | 0,3 | 5 | 0 | 0 | 0,3 |
| 2.3. senyvo amžiaus asmenims  | 4,0 | 63 | 4,1 | 65 | -0,1 |
| *3. Trumpalaikė socialinė globa institucijoje:*  |
| 3.1. suaugusiems asmenims su negalia | 0,5 | 8 | 0 | 0 | 0,5 |
| 3.2. vaikams su negalia | 1,1 | 17 | 0 | 0 | 1,1 |
| 3.3. likusiems be tėvų globos vaikams, kuriems nustatyta laikinoji globa, ir socialinės rizikos vaikams  | 5,0 | 79 | 2,4 | 38 | 2,6 |
| 3.4. senyvo amžiaus asmenims | 0,3 | 5 | 0,1 | 2 | 0,2 |
| 3.5. socialinės rizikos suaugusiems asmenims  | 4,6 | 73 | 8,7 | 138 | -4,1 |
| 3.5.1. nakvynės namuose  | 2,9 | 46 | 7,7 | 122 | -4,8 |
| 3.5.2. krizių centruose | 1,0 | 16 | 1,0 | 16 | 0 |
| 3.5.3. psichologinės ir socialinės reabilitacijos įstaigose  | 0,7 | 11 | 0 | 0 | 0,7 |
| *4. Ilgalaikė socialinė globa institucijoje:*  |
| 4.1. suaugusiems asmenims su negalia | 7,0 | 111 | 6,6 |  105 | 0,4 |
| 4.2. vaikams su negalia | 1,0 | 16 | 0,1 | 1 | 0,9 |
| 4.3. likusiems be tėvų globos vaikams, kuriems nustatyta nuolatinė globa  | 8,5 | 135 | 8,9 | 142 | -0,4 |
| 4.4. senyvo amžiaus asmenims  | 10,0 | 159 | 13,6 |  216 | -3,6 |
| *5. Socialinė priežiūra asmens (šeimos) namuose:*\* |
| 5.1. pagalba į namus |  |  |  |  |  |
| 5.1.1. suaugusiems asmenims su negalia | 2,0 | 32 | 2 | 32 | 0 |
| 5.1.2. vaikams su negalia | 0,5 | 8 | 0 | 0 | 0,5 |
| 5.1.3. senyvo amžiaus asmenims | 22,0 | 349 | 12,1 | 192 | 9,9 |
| 5.2. socialinių įgūdžių ugdymas ir palaikymas |  |  |  |  |  |
| 5.2.1. socialinės rizikos šeimoms ir vaikams | 50,0 | 793 | 19 | 302 | 31 |
| 5.2.2. socialinės rizikos suaugusiems asmenims | 4,8 | 76 | 0 | 0 | 4,8 |
| *6. Socialinė priežiūra savarankiško gyvenimo namuose, laikino apnakvindinimo įstaigose:* |
| 6.1. suaugusiems asmenims su negalia | 2,0 | 32 | 1,0 | 16 | 1 |
| 6.2. senyvo amžiaus asmenims | 2,0 | 32 | 0,3 | 5 | 1,7 |
| 6.3. socialinės rizikos suaugusiems asmenims ir jų šeimoms | 1,0 | 16 | 2,1 | 33 | -1,1 |
| 6.4. socialinės rizikos šeimoms | 1,0 | 16 | 0 | 0 | 1,0 |
| *7. Socialinė priežiūra socialinės priežiūros centruose:*\* |
| 7.1. socialinės rizikos vaikams | 27,3 | 433 | 5,0 | 80 | 22,3 |
| 7.2. suaugusiems asmenims su negalia | 19,0 | 301 | 0 | 0 | 19,0 |
| 7.3. socialinės rizikos suaugusiems asmenims | 25,8 | 409 | 1,1 | 18 | 24,7 |
| *8. Bendrosios socialinės paslaugos* |
| 8.1. transporto organizavimas | 13,0 | 206 | 3,3 | 53 | 9,7 |
| 8.2. kitos bendrosios socialinės paslaugos | Pagal gyventojų poreikį |  |  | Pagal gyventojų poreikį |  |

\* Vidutinis gavėjų skaičius per mėnesį

**V. PLĖTROS VIZIJA IR PROGNOZĖ**

**16. Socialinių paslaugų plėtros vizija.**

Įvertinus Klaipėdos miesto gyventojams teikiamas socialines paslaugas pagal Lietuvos Respublikos socialinės apsaugos ir darbo ministro 2008 m. gegužės 9 d. įsakymu Nr. A1-153 patvirtintus Socialinių paslaugų išvystymo normatyvus bei socialinių paslaugų gavėjų poreikius, per ateinančius 3 metus reikėtų ir toliau didinti socialinės priežiūros paslaugų aprėptį ir institucinį prieinamumą, plėtoti socialinės globos paslaugas, didinti bendrųjų socialinių paslaugų įvairovę ir aprėptį.

**17. Prognozuojamos socialinės paslaugos.**

Per ateinančius 3 metus Klaipėdos miesto savivaldybėje prognozuojamos (plečiamos) šios socialinės paslaugos:

1. bendrosios socialinės paslaugos:

1.1. telkti nevyriausybines organizacijas darbui teikiant pagalbą žmonėms, patiriantiems socialinę atskirtį dėl neįgalumo;

2. specialiosios paslaugos:

2.1. socialinės priežiūros paslaugos:

2.1.1. inicijuoti laikino apnakvindinimo paslaugų teikimą asmenims, kurie yra benamiai, piktnaudžiauja alkoholiu, narkotinėmis medžiagomis, yra krizinėje situacijoje, kai nesuteikus paslaugų kyla pavojus asmens gyvybei;

2.1.2. inicijuoti savarankiško gyvenimo namų steigimą;

2.2. socialinės globos paslaugos:

2.2.1. plėtoti dienos socialinės globos paslaugas asmens namuose;

2.2.2. išplėtoti dienos socialinės globos paslaugas senyvo amžiaus asmenims steigiant tokių paslaugų dienos centrą;

2.2.3. išplėtoti dienos socialinės globos paslaugas suaugusiems asmenims su psichine negalia ir su sunkia psichine negalia steigiant tokių paslaugų dienos centrą;

2.2.4. išplėtoti dienos socialinės globos paslaugas suaugusiems asmenims su protine negalia ir su sunkia protine negalia steigiant tokių paslaugų dienos centrą;

2.2.5. inicijuoti grupinių gyvenimo namų steigimą.

**18. Savivaldybės biudžeto augimo perspektyva ir numatomas pokytis.**

Socialinėms paslaugoms skiriamų lėšų dalis kiekvienais metais turėtų didėti.

**19. Išteklių prognozė ateinantiems 3 metams.**

Socialinėms paslaugoms teikti Klaipėdos miesto gyventojams reikalingų lėšų poreikis per ateinančius 3 metus turėtų didėti. Lėšos ir toliau turėtų būti skirstomos atsižvelgiant į kasmet bei ilgalaikiuose planuose patvirtinamus prioritetus.

**20. Siūlomos plėsti valstybės socialinės paslaugos, jų rūšys ir prognozuojamas mastas:**

|  |  |
| --- | --- |
| Socialinių paslaugų rūšys (nurodomos pagal žmonių socialines grupes) | Mastas (vietų skaičius) |
| Ilgalaikė socialinė globa suaugusiems asmenims su psichine negalia  | 15 |

**VI. SOCIALINIŲ PASLAUGŲ PLANO ĮGYVENDINIMO PRIEŽIŪRA**

**21. Socialinių paslaugų plano įgyvendinimo priežiūros vykdytojai.**

Socialinių paslaugų plano įgyvendinimo priežiūrą vykdo biudžetinių socialines paslaugas teikiančių įstaigų vadovai, perkamų socialinių paslaugų teikėjai ir Socialinės paramos skyrius pagal kuruojamą sritį.

**22**. **Socialinių paslaugų plano įgyvendinimo priežiūros etapai ir įvertinimo rezultatai.**

Pasibaigus biudžetiniams metams įstaigos Socialinės paramos skyriui pateikia priemonių įvykdymo ataskaitas. Socialinės paramos skyrius išanalizuoja įstaigų pateiktas programų vykdymo ataskaitas ir rengia bendrą Socialinės paramos skyriaus socialinių paslaugų vykdymo ataskaitą. Ataskaita analizuojama ir svarstoma bendra savivaldybėje nustatyta vykdomų programų stebėsenos tvarka.

**23. Pasiektų rezultatų, tikslų ir uždavinių analizė, numatytų vykdyti priemonių efektyvumas.**

Pasiekti rezultatai, tikslai ir uždaviniai vertinami pagal Socialinių paslaugų efektyvumo vertinimo kriterijus, patvirtintus Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104:

- savivaldybės biudžeto išlaidos per metus socialinėms paslaugoms, tenkančios vienam savivaldybės gyventojui, – 54,8 Lt;

- valstybės skirtų dotacijų santykis su savivaldybės biudžeto lėšomis, skiriamomis socialinėms paslaugoms, – 42,4 proc.;

- socialinių paslaugų (įskaitant bendrąsias socialines paslaugas) gavėjų skaičiaus santykis su bendru savivaldybės gyventojų skaičiumi – 1,6 proc.;

- socialinės globos ir socialinės priežiūros gavėjų skaičiaus santykis su bendru savivaldybės gyventojų skaičiumi – 1,2 proc.;

- regioninių socialinių paslaugų gavėjų skaičiaus santykis su kitų socialinių paslaugų (išskyrus bendrąsias socialines paslaugas) gavėjais – 13,5 proc.;

- socialinių darbuotojų ir socialinių darbuotojų padėjėjų skaičius savivaldybėje, tenkantis 10 tūkst. savivaldybės gyventojų, – 18,7 vnt.;

- socialinių paslaugų poreikio patenkinimo procentas (asmenų (šeimų), kuriems patenkintas socialinių paslaugų poreikis, santykis su asmenų (šeimų) skaičiumi, kuriems įvertintas socialinių paslaugų poreikis) – 94 proc.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Lentelė užpildoma pagal Socialinių paslaugų kataloge (Žin., 2006, Nr. 43-1570) numatytus socialinių paslaugų įstaigų tipus. [↑](#footnote-ref-1)
2. Savivaldybės, nevyriausybinių organizacijų, privačios ir kt. [↑](#footnote-ref-2)
3. Maksimalus lankytojų skaičius per dieną. [↑](#footnote-ref-3)
4. Lentelė užpildoma pagal Socialinių paslaugų kataloge (Žin., 2006, Nr. 43-1570) žmonių socialinėms grupėms numatytas socialinių paslaugų rūšis. [↑](#footnote-ref-4)